तेलंगाना समर्थकों का मंत्री के काफिले पर हमला  
पृथक तेलंगाना राज्य के मुद्दे पर इस्तीफे की मांग करते हुए तेलंगाना समर्थकों ने बुधवार को वारंगल जिले में एक मंत्री के काफिले पर हमला कर दिया।
पृथक तेलंगाना राज्य के मुद्दे पर इस्तीफे की मांग करते हुए तेलंगाना समर्थकों ने बुधवार को वारंगल जिले में एक मंत्री के काफिले पर हमला कर दिया। यह घटना जिले के हनामकोंडा शहर की है जहां हथकरघा और कपड़ा मंत्री शंकर राव तेलंगाना के विचारक के. जयशंकर राव को श्रद्धांजलि देने आए थे। राव का मंगलवार को निधन हो गया था।  पुलिस ने कहा कि जय तेलंगाना के नारे लगाते हुए छात्रों और तेलंगाना समर्थक समूहों के कार्यकर्ताओं ने मंत्री के काफिले पर पत्थर और जूते-चप्पल फेंके। पुलिस अधिकारियों ने त्वरित कार्रवाई करते हुए मंत्री को सुरक्षित बचा लिया। हमले में मंत्री की कार के शीशे टूट गए। इससे पहले राव को श्रद्धांजलि देने आए सांसद एस. राजैह और जी. विवेक पर भी मंगलवार को तेलंगाना समर्थकों ने हमले किए थे।  आक्रोशित तेलंगाना समर्थकों ने अपने नेता के अंतिम संस्कार में कांग्रेस और तेलुगू देशम पार्टी के नेताओं को हिस्सा नहीं लेने की चेतावनी दी है। राव का अंतिम संस्कार बुधवार को होने वाला है।